Source: https://justicemoldova.md/csm-nemultumit-ca-ministerul-justitiei-omite-sa-includa-in-grupurile-de-lucru-reprezentantii-csm-si-a-corpului-judecatoresc/
Timestamp: 2020-07-09 11:43:52+00:00
Document Index: 38283194

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ']

CSM, nemulțumit că Ministerul Justiției omite să includă în grupurile de lucru reprezentanții CSM și a corpului judecătoresc – Justice Moldova
CSM, nemulțumit că Ministerul Justiției omite să includă în grupurile de lucru reprezentanții CSM și a corpului judecătoresc
Membrii Consiliului Superior al Magistraturii (CSM) și-au exprimat regretul că, la elaborarea proiectelor de legi, Ministerul Justiției omite să includă în grupurile de lucru reprezentanții CSM și a corpului judecătoresc.
Într-un comunicat al instituției se menționează:
„Urmare a publicării Avizului nr. 983/2020 CDL-AD (2020) 001 despre proiectul legii privind modificarea și completarea Constituției, adoptat de Comisia de la Veneția la 20 martie 2020 printr-o procedură scrisă, Consiliul Superior al Magistraturii reiterează necesitatea implicării organului de autoadministrare judecătorească în elaborarea proiectelor de lege ce țin de sectorul justiției, prin includerea obligatorie a reprezentanților CSM și a corpului judecătoresc în grupurile de lucru, constituite pentru elaborarea conceptului proiectelor actelor normative, analiza prevederilor existente în legislaţie, aspectele de bază ce trebuie incluse în viitorul act normativ.
Obligativitatea participării CSM și a judecătorilor la elaborarea proiectelor de lege ce vizează justiția rezidă din atribuțiile și statutul ce îl deține CSM, o astfel de prerogativă oferindu-i posibilitatea, ca în calitate de organ de autoadministrare judecătorească, să poată interveni prompt și efectiv în soluționarea obiectivă a chestiunilor discutabile și a problemelor stringente cu care se confruntă sistemul judecătoresc.
Este regretabil faptul că, Ministerul Justiției la elaborarea proiectelor de lege, omite să includă în grupurile de lucru reprezentanții CSM și a corpului judecătoresc, fapt ce conduce la elaborarea proiectelor de lege fără a ține cont de opinia celor care în activitatea lor aplică nemijlocit legea.
Concomitent, remarcăm că la elaborarea proiectului de lege privind modificarea Legii nr.947/19.07.1996 cu privire la Consiliul Superior al Magistraturii, Ministerul Justiției nu a ținut cont de amendamentele expuse de CSM asupra acestui proiect, urmînd a fi scoase în evidență propunerile înaintate de Consiliul Superior al Magistraturii care , în mare măsură, corespund recomandărilor Comisiei de la Veneția, reținute în Avizul din 20.03.2020”.